**Vind uit oor Oudit**

**Om geoudit of vir verifiëring uitgewys te word**

Om vir 'n oudit of verifiëring uitgewys te word is twee verskillende prosesse. Verwys na verder onder op hierdie webblad indien jy meer oor oudit wil weet.

**Wat is verifiëring?**

Verifiëring is 'n gesigswaarde verifiëring van die inligting deur ‘n belastingpligtige in ‘n verklaring of opgawe verklaar. Dit behels 'n vergelyking van hierdie inligting met die finansiële en rekenkundige rekords en/of ander stawende dokumente om te verseker dat die verklaring/opgawe 'n regverdige en akkurate weergawe van die belastingpligtige se belastingposisie is. Sodra jy jou verklaring/opgawe ingedien het kan jou verklaring/opgawe vir verifiëring uitgewys word.

**Wie kan vir verifiëring uitgewys word?**

Enige belastingpligtige kan deur SARS vir verifiëring uitgewys word met die doel van behoorlike administrasie van belasting, insluitend op 'n risiko-bases.

**Watter stappe moet ek neem indien ek vir verifiëring uitgewys word?**

Indien jy vir verifiëring uitgewys is, sal SARS jou by wyse van ‘n amptelike brief in kennis stel. Die brief sal die tydsraamwerk/sperdatum vir indiening aandui van:

* Die vereiste toepaslike materiaal (stawende dokumente)/ander inligting/vorms; of
* 'n Versoek om regstelling (RFC). 'n RFC moet ingedien word indien jy jou oorspronklike verklaring wil aanpas.

Die nodige relevante materiaal sal, afhangende van die belastingsoort, verskil. Indien jy 'n eFiler is, kan jy hierdie kanaal gebruik om jou toepaslike materiaal in te dien. Skandeer jou toepaslike materiaal en stoor dit op jou rekenaar/toestel. Teken op eFiling aan, laai jou toepaslike materiaal op en dien dit op eFiling in. Onthou asseblief om 'submit' te klik om die toepaslike materiaal in te dien. Alternatiewelik, kan jy jou toepaslike materiaal deur die SARS-aanlynnavraagstelsel op die SARS-webtuiste indien. Indien jy onseker is, kan jy 'n afspraak maak by 'n SARS-tak en jou toepaslike materiaal daar indien.

**Top wenke:**

* Die vereiste toepaslike materiaal sal gelys in die verifiëringsbrief, soos deur SARS gestuur, gelys wees.
* Die skakel om relevante materiaal op eFiling te laai is slegs met ontvangs van die brief, wat die relevante materiaal versoek (verwys na die toepaslike gidse oor eFiling), beskikbaar:
	+ Laai al die relevante material, soos in die bogenoemde brief versoek, op.
	+ Wanneer al die relevante materiaal opgelaai is, klik 'submit' om die materiaal aan SARS te stuur. NEEM ASSEBLIEF KENNIS dat wanneer die relevante materiaal ingedien is, die skakel toegemaak sal word en die belastingpligtige nie in staat sal wees om enige verdere toepaslike materiaal op te laai nie. Dit is daarom belangrik dat jy op 'submit' klik slegs sodra alle dokumente opgelaai is.
* Maak seker dat die oorspronklike brief, deur SARS gestuur, ingesluit is wanneer jy die relevante materiaal op die SARS-aanlynnavraagstelsel of by die tak indien, omdat dit 'n unieke strepieskodeverwysing bevat wat die opgelaaide relevante materiaal aan jou belastingrekords koppel.
* Maak seker dat die toepaslike materiaal aan die volgende standaarde voldoen wanneer jy stawende dokumente oplaai:
	+ Lêersoorte moet .pdf, .doc, .docx, .xls, .xlsx, .jpg of .gif-formaat wees om SARS in staat te stel om dit te besigtig.
	+ Die maksimum toelaatbare grootte per dokument is 5MB en 'n maksimum van 20 dokumente kan opgelaai word.

**Wat kan ek tydens die verifiëring verwag?**

 Indien jy aan verifiëring onderhewig is, sal ons onderneem om:

* Jou in kennis te stel dat die opgawe of verklaring aan verifiëring onderhewig is.
* Verifiëring binne 21 werksdae, vanaf die datum wat alle vereiste toepaslike materiaal ontvang is, afhandel, indien jou opgawe vir die huidige indieningstydperk is.

'n Brief wat verdere relevante materiaal versoek kan uitgereik word indien die relevante materiaal wat aanvanklik verskaf is nie voldoende is om die verifiëring te finaliseer nie.

Indien daar 'n terugbetaling aan jou verskuldig is, sal die terugbetaling nie uitbetaal word terwyl die verifiëring in aanvang is nie.

SARS moet verseker dat die belastingposisie wat verklaar is, in lyn is met die toepaslike belastingwetgewing. Indien dit as foutief bevind word, moet 'n aanslag gehef word.

Die heffing van onderstellingsboetes moet oorweeg word waaar 'n onderstelling plaasgevind het. Die persentasie van boetes is van 0% tot 200%. Strenger boetes word gehef vir strafbare herhaal-oortreders of obstruktiewe belastingpligtiges.

**Wat as ek nie reageer op die versoek vir relevante materiaal nie?**

Indien jy nie reageer deur 'n RFC of die relevante materiaal in te dien nie, sal 'n tweede brief aan jou gestuur word. Indien jy steeds nie binne die uiteengesette tydperk reageer nie, sal 'n hersiene aanslag uitgereik word, gebaseer op die data wat SARS beskikbaar het.

**Top wenk:** Dit is beter om dadelik op alle navrae te reageer. Belastingpligtiges wat as obstruktief ondervind word, kan strenger boetes in die gesig staar, sou daar bevind word dat 'n onderstelling plaasgevind het.

**Wat kan ek verwag wanneer die verifiëring gefinaliseer is?**

Wanneer die verifiëring gefinaliseer is, kan jy een van die volgende verwag:

* Waar geen risiko(s) geïdentifiseer is nie en geen bevindinge gemaak is nie, 'n kennisgewing van finalisering van die verifiëring per eFiling, e-pos of pos;
* Waar geen risiko(s) geïdentifiseer is nie en geen bevindinge gemaak is nie, 'n kennisgewing van aanslag per eFiling, e-pos of pos;
* Waar verdere risiko(s) geïdentifiseer is, 'n verwysing vir ouditbrief per eFiling, e-pos of pos. Jou opgawe/verklaring word dan vir oudit verwys. Indien 'n terugbetaling aan jou verskuldig is, sal die terugbetaling eers uitbetaal wanneer die oudit voltooi en die spesifieke terugbetaling egverklarings geslaag is.

'n SARS-aanslag word gewoonlik binne 3 jaar vanaf die datum van aanslag (nie-selfaanslagbelastings soos inkomstebelasting) of vyf jaar vanaf die datum van aanslag (selfaanslagbelastings soos belasting op toegevoegede waarde) as finaal geag. SARS het egter die reg om 'n reeds-voorgeskrewe aanslag oop te maak waar bedrog, verdraaiïng of nieblootlegging van materiële feite geïdentifiseer word. Verder het SARS die reg om die voorgeskrewe datum, in bepaalde omstandighede, te verleng.

Indien jy deur die aanslag gegrief is, kan jy dit disputeer. Verwys na 'Objections' vir meer inligting oor dié proses.

**Wat is 'n oudit?**

Dit is 'n ondersoek van die finansiële en rekenkundige rekords en/of die stawende dokumente van die belastingpligtige om te bepaal of die belastingpligtige sy/haar belastingposisie korrek aan SARS verklaar het. Waar die belastingpligtige nie 'n verklaring gemaak het of 'n opgawe ingedien het nie, is dit 'n ondersoek na welke die belastingpligtige se optrede in nakoming met die bepalings van die toepaslike belastingwetgewing is.

**Wie kan vir oudit uitgewys word?**

Enige belastingpligtige kan deur SARS vir 'n oudit uitgewys word met die doel van behoorlike administrasie van belasting, insluitend op 'n risiko-basis. Belastingpligtiges kan ook vir op 'n lukrake of risiko-basis vir oudit uitgewys word.

**Wat kan ek verwag indien ek vir 'n oudit uitgewys is?**

Indien jy aan verifiëring onderworpe is en die verifiëringsproses afgehandel is, kan jou belastingsake steeds, as deel van SARS se nakomingsproses. vir oudit verwys word. Dit beteken nie dat 'n oudit begin het nie. Jy moet steeds vir 'n amptelike kennisgewing van oudit (waar die oudit aan 'n bepaalde ouditeur geallokeer is) of 'n kennisgewing van aanslag (waar 'n bevinding gedurende die verifiëring gemaak is en die oudit nog nie aanvang geneem het nie) wag. Hierdie proses kan tot 120 werksdae neem.

**Watter stappe moet ek neem wanneer ek vir oudit uitgewys is?**

'n Oudit word slegs as in werking geag wanneer 'n amptelike kennisgewing van oudit deur 'n bepaalde ouditeur aan die belastingpligtige uitgereik is. Indien relevante materiaal (stawende dokumente) in die kennisgewing versoek word, moet jy die toepaslike materiaal binne die tydperk, soos in die brief uiteengesit, indien. Alternatiewelik, sal reëlings vir ‘n veldoudit getref word, op ‘n tyd wat vir jou gerieflik is. Kopiëringskostes, ten opsigte van 'n veldoudit, kan van SARS verhaal, mits daar aan bepaalde vereistes voldoen word. Die vereiste relevante materiaal sal verksil na gelang van die belastingsoort en die bestek van die oudit. Neem asseblief kennis dat SARS ook relevante materiaal van enige derde party kan bekom. Die relevante materiaal word in elektroniese formaat verkies en reëlings kan getref word vir elektroniese forensiese spesialiste om dit van jou rekenaarstelsels af te laai. Indien jy 'n eFiler is, kan jy jou relevante materiaal skandeer en op jou rekenaar/toestel stoor. Teken op eFiling aan, laai jou toepaslike materiaal op en dien dit deur eFiling in. Onthou asseblief om 'submit' te klik vir die dokumente om aan SARS gestuur te word. Alternatiewelik, kan jy met die bepaalde ouditeur (SARS-beampte), wat op jou brief aangedui is, reëlings tref om die relevante materiaal te kollekteer of om dit te laat aflewer.

**Top wenke:**

* Maak met die bepaalde ouditeur (SARS-beampte), soos in die brief vermeld, kontak.
* Die skakel om relevante materiaal op eFiling te laai is slegs met ontvangs van die brief, wat die relevante materiaal versoek (verwys na die toepaslike gidse oor eFiling), beskikbaar:
	+ Laai al die relevante material, soos in die bogenoemde brief versoek, op.
	+ Wanneer al die relevante materiaal opgelaai is, klik 'submit' om die materiaal aan SARS te stuur. NEEM ASSEBLIEF KENNIS dat wanneer die relevante materiaal ingedien is, die skakel sal toemaak en die belastingpligtige nie meer in staat sal wees om enige verdere toepaslike materiaal op te laai nie.
* Maak seker dat die oorspronklike brief, deur SARS gestuur, ingesluit is wanneer jy die relevante materiaal op eFiling of by die tak indien, omdat dit 'n unieke strepieskodeverwysing bevat wat die opgelaaide relevante materiaal aan jou belastingrekords koppel.
* Maak seker dat die relevante materiaal aan die volgende standaarde voldoen wanneer jy dit oplaai:
	+ Lêersoorte moet .pdf, .doc, .docx, .xls, .xlsx, .jpg of .gif-formaat wees om SARS in staat te stel om dit te besigtig.
	+ Die maksimum toelaatbare grootte per dokument is 5MB en 'n maksimum van 20 dokumente kan opgelaai word.

Sou jy enige verdere hulp benodig, kontak die bepaalde ouditeur (SARS-beampte) soos in jou kennisgewing van oudit vermeld.

**Wat kan ek tydens die oudit verwag?**

  Jy kan die volgende verwag:

* Die kennisgewing van oudit sal die aanvanklike bestek van die oudit aandui;
* 'n Kennisgewing waar bykomende materiaal vereis word;
* Die SARS-ouditeur sal 'n magtigingsbrief oorhandig in die geval van 'n veldoudit;
* Alle Covid-19-protokols sal tydens die veldoudit nagekom word;
* Vorderingsverslae van die vordering van die oudit sal met intervalle van 90 kalenderdae, vanaf die datum van die kennisgewing van die oudit, uitgereik word;
* Indien 'n terugbetaling aan jou verskuldig is, sal dit nie tydens die uitvoering van die oudit uitbetaal word nie.

Die vorderingsverslae kan moontlik nie van toepassing wees indien SARS voel dat dit die uitslag van die oudit sal verhinder of in gedrang bring nie.

'n Oudit is van aard 'n meer indringende proses as verifiëring en die bestek kan uitgestrek wees. Die oudit kan binne enigiets van 30 werksdae tot 12 maande, of selfs langer, afgehandel word afhangende van die ingewikkeldheid van die saak, die volumes van transaksies betrokke en die mate van samewerking deur die belastingpligtige.
SARS kan regdeur die oudit addisionele of verdere relevante materiaal versoek. Indien jy nie reageer deur die relevante materiaal in te dien wanneer dit versoek word nie, kan SARS 'n aanslag uitreik gebaseer op inligting wat geredelik beskikbaar of van 'n derde party verkry is.

SARS kan 'n oorspronklike, bykomende, verminderde of risiko-aanslag uitreik, wat op 'n skatting gebaseer is.

Sou jy enige verdere bystand benodig, kontak die bepaalde ouditeur (SARS-beampte) soos in die kennisgewing van oudit vermeld.

**Top wenk:** Dit is beter om dadelik op alle navrae te reageer. Belastingpligtiges wat obstruktief is kan hoër boetes in die gesig staar sou dit bevind word dat 'n onderstelling plaasgevind het.

**Wat kan ek verwag wanneer die oudit gefinaliseer is?**

Die uiteinde van die oudit sal poog om:

* Waar potensiële aanpassings geïdentifiseer is, binne 21 werksdae, 'n ouditbevindingsbrief uit te reik wat die gronde vir die voorgestelde aanslag aandui. SARS sal die belastingpligtige minstens 21 werksdae gee om op die ouditbevindingsbrief te reageer.
* 'n Oudit binne 90 werksdae, vanaf die datum wat alle vereiste relevante materiaal ontvang is, te finaliseer.
* Indien dit bevind word dat jou belastingposisie foutief is, 'n brief van finalisering van oudit uit te reik wat die gronde vir die aanslag (insluitend die bedrae) uiteensit; of, indien daar geen bevindinge was nie, 'n brief van finalisering van oudit uitreik om die oudit af te sluit.

SARS moet verseker dat die belastingposisie, soos deur die belastingpligtige verklaar, in lyn is met die toepaslike belastingwetgewing. Indien dit as foutief bevind word, moet 'n aanslag uitgereik word.

Sodra dit voltooi is, kan jy 'n brief van ouditbevindinge verwag wat die bevindinge van die oudit aandui, tensy jy die reg om sodanige kennisgewing te ontvang, vrystel. Jy moet binne 21 werksdae op hierdie brief reageer en jou instemming, aldan nie, met die voorgestelde aanpassings aandui. Jy moet ook bewyse verskaf om jou siening te staaf indien jy nie saamstem nie en rede(s) en bewyse verskaf waarom onderstellingsboetes nie gehef moet word nie.

Let asseblief daarop dat die ouditbevindingsbrief nie van toepassing is indien SARS van mening is dat dit die uitkoms van die oudit sal belemmer of in gedrang sal bring nie.

Die reaksie op die ouditbevindingsbrief sal in ag geneem word wanneer daar bepaal is of die voorgestelde ouditbevindinge moet geldig bly of nie.

Indien SARS steeds van mening is dat 'n aangepaste aanslag uitgereik moet word, of indien die belastingpligtige verkies om nie op die kennisgewing van ouditbevindinge te reageer nie, sal die heffing van onderstellingsboetes oorweeg word. Die heffing van onderstellingsboetes sal oorweeg word waar 'n onderstelling plaasgevind het. Die persentasie van boetes kan van 0% tot 200% wees. Strenger boetes word gehef vir strafbare herhaal-oortreders of obstruktiewe belastingpligtiges. Daarna sal 'n aangepaste aanslag uitgereik word.

'n Kennisgewing van aanslag en 'n brief van finalisering van oudit, wat die gronde vir die aanslag uiteensit, sal per eFiling, e-pos of pos uitgereik word. Enige terugbetaling wat aan jou verskuldig is, sal na die voltooiïng van die oudit, onderhewig aan bepaalde terugbetaling egverklarings wat nagekom moet word, uitbetaal word. 'n Aanslag kan ook lei tot belasting wat aan SARS verskuldig is. Die betalingsperdatum van sodanige skuld sal in die kennisgewing van aanslag aangedui word.

'n SARS-aanslag word gewoonlik binne 3 jaar, vanaf die datum van aanslag (nie-selfaanslagbelastings soos inkomstebelasting) of vyf jaar vanaf die datum van aanslag (selfaanslagbelastings soos belasting op toegevoegede waarde) as finaal geag. SARS het egter die reg om 'n reeds voorgeskrewe aanslag oop te maak waar bedrog, verdraaiïng of nieblootlegging van materiële feite geïdentifiseer is. Verder het SARS die reg om die voorgeskrewe datum in bepaalde omstandighede te verleng.

Indien daar geen bevindinge as uitslag van die oudit is nie of SARS het toegegee, gebaseer op die reaksie deur die belastingpligtige op die kennisgewing van ouditbevindinge, sal 'n brief wat die finalisering van die oudit aandui deur eFiling, e-pos of pos uitgereik word.

Indien jy deur die aanslag gegrief is, kan jy 'n dispuut aanteken. Verwys na ‘Objections’ vir verdere riglyne oor dié proses.

Indien jy deur die oorspronklike aanslag, gebaseer op 'n skatting, gegrief is, kan jy die volledige en korrekte opgawe, binne 40 werksdae vanaf die datum van aanslag of die sperdatum soos deur SARS gekommunikeer, indien.

Sou jy enige verdere hulp benodig na die finalisering van die oudit, kontak die SARS-kontaksentrum op 0800 00 7277.

**Vrywillige Blootleggingsprogram**

Te alle tye, kan die belastingpligtige die Vrywillige Blootleggingseenheid nader om 'n vrywillige blootlegging te maak. Verwys na die Vrywillige Blootleggingsprogram vir meer inligting oor hierdie proses.